Easee klar med ny ladeboks til august

Den norske virksomhed Easee har fået store problemer efter at svenske Elsäkerhetsverket nedlagde salgsforbud mod selskabets ladeboks i marts måned. De risikerer nemlig et totalt salgsforud i hele EU. Derfor håber Easee at have en ny ladeboks, som tilfredsstiller kravene fra svenskerne, klar tidligst i august måned.

Ladeboksen skal tilbydes som et alternativ til de eksisterende produkter. Det skriver Teknisk Ukeblad.

– Vi havde egentlig håbet at lancere inden sommer, men vi vil ikke lancere noget, før det er hundrede procent i orden i forhold til den nuværende dokumentation. Så vi venter stadig på nogle testrapporter. De vil højst sandsynligt være klar til lancering i august-september, siger marketingchef i Easee, Martin Langeland til mediet.

Den nye boks skal kunne benyttes til både hjemmeladning og til større installationer, såkaldt systemladning, oplyses det.

Easee afskedigede i marts 138 medarbejdere på grund af det svenske salgsforbud. Selskabet har flere gange bedt den svenske domstol om en midlertidigt suspension af salgsforbuddet. Uden held.

Da ingen andre EØS-lande, herunder Norge, har gjort indsigelse mod konklusionen fra Elsäkerhetsverket, er Easee forpligtet til at følge op på beslutningen i hele EØS. Det kan i værste fald betyde et totalt forbud mod salg i Europa, Island, Liechtenstein og Norge.

Læs mere: Norge dumper også Easee-ladeboksen.

Ifølge Teknisk Ukeblad er den kriseramte virksomhed gået fra en milliardbutik med omkring to milliarder kroner i omsætning sidste år, til næsten et helt stop i omsætningen. Nu leder selskabet efter 300 millioner kroner i kapital inden efteråret.

Ladeboksen er fortsat til salg i Danmark og ganske lovlig både at installere og bruge, da den danske Sikkerhedstyrelse ikke har fundet nogen grund til anmærkninger.

Easee klar med ny ladeboks til august